รู้จัก Winnonie Startup แพลตฟอร์มเช่ารถจักรยานยนต์ไฟฟ้าที่เตรียมโตระเบิด
หลายคนอาจไม่รู้ว่า บริษัท บางจาก คอร์ปอเรชั่น จำกัด (มหาชน) หรือ BCP เป็นบริษัทพลังงานที่อยู่กับคนไทยมานานกว่า 37 ปี และมีปั๊มน้ำมันกว่า 1,200 แห่งทั่วไทย เวลานี้กำลังเพาะบ่ม Startup ในบริษัทตัวเองอยู่หลากหลายธุรกิจ เลยทีเดียว   ที่น่าสนใจก็คือเวลานี้ได้มี Startup รายหนึ่งที่ชื่อว่า Winnonie แจ้งเกิดได้สำเร็จ เมื่อสามารถระดมทุนระดับซีรีส์ A ได้กว่า 80 ล้านบาท ด้วยโมเดลธุรกิจที่ยังไม่เคยมีใครเคยทำมาก่อนในเมืองไทย คือ บริการเช่ารถจักรยานยนต์ไฟฟ้า พร้อมสับเปลี่ยนแบตเตอรี่   โมเดลธุรกิจนี้ มีหน้าตาเป็นอย่างไร ? และมีโอกาสที่จะเติบโตในอนาคตมากน้อยแค่ไหน ? ลงทุนแมนจะเล่าให้ฟัง
7 ก.พ. 2565

Winnonie X ลงทุนแมน
หลายคนอาจไม่รู้ว่า บริษัท บางจาก คอร์ปอเรชั่น จำกัด (มหาชน) หรือ BCP
เป็นบริษัทพลังงานที่อยู่กับคนไทยมานานกว่า 37 ปี และมีปั๊มน้ำมันกว่า 1,200 แห่งทั่วไทย
เวลานี้กำลังเพาะบ่ม Startup ในบริษัทตัวเองอยู่หลากหลายธุรกิจ เลยทีเดียว
 
ที่น่าสนใจก็คือเวลานี้ได้มี Startup รายหนึ่งที่ชื่อว่า Winnonie แจ้งเกิดได้สำเร็จ
เมื่อสามารถระดมทุนระดับซีรีส์ A ได้กว่า 80 ล้านบาท
ด้วยโมเดลธุรกิจที่ยังไม่เคยมีใครเคยทำมาก่อนในเมืองไทย
คือ บริการเช่ารถจักรยานยนต์ไฟฟ้า พร้อมสับเปลี่ยนแบตเตอรี่
 
โมเดลธุรกิจนี้ มีหน้าตาเป็นอย่างไร ?
และมีโอกาสที่จะเติบโตในอนาคตมากน้อยแค่ไหน ?
ลงทุนแมนจะเล่าให้ฟัง
Winnonie คือแพลตฟอร์มให้บริการเช่ามอเตอร์ไซค์ไฟฟ้า 
โดยจะมีแอปพลิเคชันทำหน้าที่ค้นหาสถานีสับเปลี่ยนแบตเตอรี่ที่ใกล้ที่สุด 
เมื่อผู้ใช้กดจองระบบจะนำทางไปยังสถานีสับเปลี่ยนแบตเตอรี่อัตโนมัติในปั๊มบางจากที่ใกล้ที่สุด
โดยมอเตอร์ไซค์ไฟฟ้า Winnonie 1 คัน บรรจุแบตเตอรี่บนตัวรถได้ 2 ก้อน 
รวมระยะทางการวิ่งประมาณ 80-100 กิโลเมตรต่อการสับเปลี่ยนแบตเตอรี่ 1 ครั้ง
โดยในช่วงเริ่มต้นที่เปิดให้บริการมีจำนวนผู้ใช้งานประจำ 250 ราย
ผ่านสถานีสับเปลี่ยนฯ 15 แห่งใน 11 เขตของกรุงเทพฯ และ 1 เขตของจังหวัดสมุทรปราการ
ซึ่งคาดว่าเมื่อถึงปี พ.ศ. 2568 จะมีผู้ใช้งาน 20,000 ราย 
ผ่านสถานีสับเปลี่ยนฯ 600 แห่งทั่วกรุงเทพฯ และปริมณฑล
จะเห็นว่าเป้าหมายภายในเวลา 3 ปี Winnonie คาดหวังที่จะเติบโตอย่างก้าวกระโดด
ทั้งจำนวนผู้ใช้บริการ และสถานีสับเปลี่ยนฯ
แล้วปัจจัยอะไรที่จะทำให้ปรากฏการณ์นี้เกิดขึ้นในอนาคต ?
คำตอบก็คือ การเป็นโมเดลธุรกิจที่ตอบโจทย์เรื่องประหยัดค่าใช้จ่ายให้ผู้ขับขี่จักรยานยนต์
เชื่อหรือไม่ว่า หากเราเช่ารถมอเตอร์ไซค์ไฟฟ้าผ่าน Winnonie
จะมีค่าใช้จ่ายต่อวันแค่ 150 บาท และหากภายใน 1 วัน เราใช้งานหนักจนแบตเตอรี่ใกล้หมด
ก็สามารถเปลี่ยนแบตเตอรี่ก้อนใหม่ที่ตู้สับเปลี่ยนแบตเตอรี่อัตโนมัติได้ตลอด 24 ชั่วโมง
โดยไม่ต้องเสียค่าใช้จ่ายเพิ่ม
พูดง่าย ๆ ก็คือ ลูกค้าเสียแค่ค่าเช่าวันละ 150 บาท
ไม่ต้องจ่ายค่างวดรถ, ค่าซ่อมบำรุง, ค่าน้ำมัน และอื่น ๆ
อีกทั้งการขับขี่มอเตอร์ไซค์ไฟฟ้า ไร้ซึ่งควันพิษและเสียงดังกวนใจ
ทำให้คนขับรู้สึกถึงการมีส่วนร่วมที่ช่วยให้สิ่งแวดล้อมบนท้องถนนและสุขภาพของคนเมืองดีขึ้นกว่าเดิม
 
แล้วโมเดลเช่ารถมอเตอร์ไซค์ไฟฟ้า ใครคือลูกค้าคนสำคัญ
Winnonie ตั้งต้นมาจากแนวคิดแบบสตาร์ทอัพ ที่ตั้งใจนำเทคโนโลยีมาแก้ปัญหา
อย่างในกลุ่มวินมอเตอร์ไซค์รับจ้าง และคนที่ต้องการใช้รถมอเตอร์ไซค์เพื่อหารายได้ 
แทนที่จะต้องไปซื้อรถมอเตอร์ไซค์เงินผ่อน ทำให้เกิดหนี้สิน
ไอเดียนี้เองที่ถูกนำมาใช้เป็นชื่อแบรนด์ Winnonie ด้วยการเล่นคำจาก “วิน No หนี้”
ได้ยินคอนเซปต์ของโมเดลธุรกิจ Winnonie ก็รู้ว่าเป็นอะไรที่ตอบโจทย์การลดต้นทุนได้ดี
เมื่อผู้ขับขี่ไม่ต้องลงทุนอะไรเลย แค่มีต้นทุนค่าเช่ารถมอเตอร์ไซค์ไฟฟ้าวันละ 150 บาท
 ก็สามารถขับได้ตลอด 1 วัน หากพลังงานแบตเตอรี่หมดก็เปลี่ยนใหม่ได้ทันที ไม่เสียค่าใช้จ่าย 
ไม่ต้องเสียเวลารอชาร์จไฟฟ้า
แต่หากซื้อรถมอเตอร์ไซค์เป็นของตัวเอง และต้องขับส่งอาหารและพัสดุหลายรอบต่อวัน
อาจต้องเสียค่าเติมน้ำมันต่อวันแพงกว่าค่าเช่ารถมอเตอร์ไซค์ไฟฟ้า 
ทั้งยังอาจต้องเสียค่าบำรุงรักษารถอีกหลายร้อยบาทต่อเดือน
ด้วยข้อดีดังกล่าว Winnonie จึงตอบโจทย์อีกหนึ่งอาชีพ ที่กำลังมีจำนวนเพิ่มขึ้นเรื่อย ๆ ได้เป็นอย่างดี อย่าง ไรเดอร์ คนขับส่งอาหารและส่งพัสดุต่าง ๆ
 
ปัจจุบัน Winnonie ที่ริเริ่มโดยบางจากฯ  มี 2 บริษัทที่เข้าร่วมทุนแล้ว
หนึ่งคือ บริษัท ยิบอินซอย จํากัด ที่มีความเชี่ยวชาญด้านนวัตกรรมพลังงานสะอาด
สองคือ บริษัท ไอ-มอเตอร์ โฮลดิ้ง ผู้ผลิตและจำหน่ายรถจักรยานยนต์ไฟฟ้า
 
ที่น่าสนใจคือ แผนธุรกิจในอนาคต Winnonie จะไม่ใช่แค่บริการเช่ารถมอเตอร์ไซค์ไฟฟ้าอย่างเดียว
แต่ยังคิดต่อยอดไปยังการซื้อ-ขาย จนถึงอาจขยายบริการเช่ารถมอเตอร์ไซค์
ที่ไม่ได้จำกัดแค่ในพื้นที่กรุงเทพฯ และกลุ่มคนที่ใช้รถเพื่อสร้างรายได้
 
แต่อาจจะไปยังจังหวัดท่องเที่ยวต่าง ๆ
ที่จะให้ลูกค้าเช่ารถมอเตอร์ไซค์ไฟฟ้าขับขี่ชมวิวท่องเที่ยวไปยังสถานที่ต่าง ๆ
 
ทีนี้ จะเห็นว่า Winnonie ไม่ได้จำกัดตัวเอง แค่ลูกค้ากลุ่มใดกลุ่มหนึ่งหรือทำเลใดทำเลหนึ่ง
แต่มีเป้าหมายคือสร้างบริการเช่ารถมอเตอร์ไซค์ไฟฟ้า เข้าไปเป็นส่วนหนึ่งในชีวิตประจำวันของผู้คน
 
ไอเดียเหล่านี้คือคอนเซปต์ธุรกิจ Startup ที่มีพลัง และมีโอกาสเติบโตหลายเท่าตัวในอนาคต
 
เพราะเทรนด์ยานยนต์ไฟฟ้าพลังงานสะอาดจะเกิดขึ้นแน่ในอนาคตอันใกล้ 
ทำให้ Winnonie พร้อมเปิดรับพันธมิตรมาร่วมกันลงทุนขยาย Green Ecosystem 
แบบก้าวกระโดด เพื่อยกระดับคุณภาพชีวิตรองรับความต้องการขับขี่ที่ “ดีต่อเราและต่อโลก”
อีกประเด็นที่น่าสนใจคือ Winnonie เป็นแพลตฟอร์มมอเตอร์ไซค์ไฟฟ้าพลังงานสะอาด
มีบริการสับเปลี่ยนแบตเตอรี่ที่ปั๊มบางจาก ถือเป็นหนึ่งธุรกิจที่สอดคล้องกับเทรนด์ทั่วโลก
ที่ภาครัฐและบริษัทเอกชนทุกประเทศทั่วโลกต้องการสร้างอากาศบริสุทธิ์
โดยทุกประเทศตั้งเป้าหมาย Zero Emissions หรือการปล่อยมลพิษสุทธิเป็นศูนย์
ให้เกิดขึ้นในอนาคตอันใกล้
ส่วนทางมุมของ บางจากฯ ก็ตั้งใจว่าภายในปี พ.ศ. 2593 
จะปล่อยก๊าซเรือนกระจกเป็นศูนย์ (Net Zero GHG Emissions) 
โดยเป้าหมายแรกคือจะต้องมีความเป็นกลางทางคาร์บอน (Carbon Neutral) ในปีพ.ศ. 2573
ด้วยเหตุผลนี้เอง ทำให้ในปัจจุบันเราได้เห็น บางจากฯ มีธุรกิจใหม่ๆ 
จนถึงการผลิตพลังงานสีเขียวมากขึ้นอย่างชัดเจนเพื่อไปสู่เป้าหมายขององค์กร
ที่ต้องการมีส่วนร่วมบรรเทาภาวะโลกร้อนและดูแลโลกให้น่าอยู่เพื่อคนรุ่นหลัง นั่นเอง..
Reference
- เอกสารข่าวประชาสัมพันธ์ บริษัท บางจาก คอร์ปอเรชั่น จํากัด (มหาชน)